 Na temelju članka 20. st.1. točke 1. i članka 21. stavka 1. Zakona o zaštiti prijavitelja nepravilnosti (Narodne novine 46/22, 136/25) i Statuta  Gimnazija „Fran Galović“ Koprivnica, Školski odbor Gimnazije „Fran Galović“ Koprivnica donio je dana 25. rujna 2026. godine sljedeći
PRAVILNIK

O POSTUPKU UNUTARNJEG PRIJAVLJIVANJA NEPRAVILNOSTI

I POSTUPKU IMENOVANJA POVJERLJIVE OSOBE I NJEZINA ZAMJENIKA
OPĆE ODREDBE
Članak 1.
(1) Ovim se Pravilnikom uređuje postupak unutarnjeg prijavljivanja nepravilnosti tj. prijavljivanje nepravilnosti u Gimnaziji „Fran Galović“ Koprivnica (dalje: Škola) te imenovanja povjerljive osobe za unutarnje prijavljivanje nepravilnosti (dalje: Povjerljiva osoba) i zamjenika, prava osoba u postupku prijavljivanja, obveze Škole  u vezi s prijavom nepravilnosti, dostupnost ovoga Pravilnika svim osobama u radnom okruženju u Školi te druga pitanja važna za prijavu nepravilnosti i zaštitu prijavitelja nepravilnosti prema Zakonu o zaštiti prijavitelja nepravilnosti i Izmjenama i dopunama Zakona o zaštiti prijavitelja nepravilnosti (u daljnjem tekstu: Zakon).

(2) Odredbe ovog Pravilnika ne primjenjuju se na nepravilnosti koje su regulirane Etičkim kodeksom neposrednih nositelja odgojno – obrazovne aktivnosti i koje su u nadležnosti Etičkog povjerenstva. 

(3) Odredbe ovog pravilnika ne primjenjuju se na nepravilnosti koji su regulirane Zakonom o sustavu unutarnjih kontrola u javnom sektoru.
Članak 2.
Izrazi koji se u ovom Pravilniku koriste, a  imaju rodno značenje, bez obzira na to jesu li korišteni u   muškom ili ženskom rodu odnose se jednako na muški i ženski rod.

Članak 3.

(1) Nepravilnosti su radnje ili propusti koji su protupravni i odnose se na prodručje primjene i propise navedene u članku 4. Zakona (javna nabava, financijske usluge, zaštita privatnosti i osobnih podataka, javno zdravlje i sl.) ili su u suprotnsoti s ciljem ili svrhom tih propisa.
(2) Prijavitelj nepravilnosti je fizička osoba koja prijavljuje ili javno razotkriva nepravilnosti o kojima je saznala u svom radnom okruženju.

Članak 4.

(1)Zabranjeno je sprječavanje ili pokušaj sprječavanja prijavljivanja nepravilnosti  i   pokretanje bilo kakvog zlonamjernog postupka protiv prijavitelja nepravilnosti, povezanih osoba kao i povjerljive osobe i njezinog zamjenika.

Članak 5.
(1) U slučaju prijave informacije o nepravilnostima u skladu sa Zakonom, ne smatra se da je prekršeno bilo kakvo ograničenje u vezi s otkrivanjem informacija te prijavitelj ni na koji način ne snosi odgovornost u pogledu takve prijave pod uvjetom da je imao opravdan razlog vjerovati da je prijava bila nužna radi razotkrivanja nepravilnosti prema Zakonu.
(2) Prijavitelj ne snosi odgovornost u pogledu stjecanja prijavljenih informacija ili pristupa njima, osim ako takvo stjecanje ili pristup ne predstavlja samostalno kazneno djelo.

POSTUPAK UNUTARNJEG PRIJAVLJIVANJA NEPRAVILNOSTI
I POSTUPANJE PO PRIJAVI

Članak 6.

(1) Prijavitelj nepravilnosti može podnijeti prijavu u pisanom ili usmenom obliku.

(2) Pisani oblik odnosi se na svaki oblik komunikacije koji osigurava pisani zapis: podnošenjem podneska redovitom ili elektroničkom poštom, neposrednom predajom Školi ili na drugi način.

(3) Usmeno prijavljivanje moguće je telefonskim putem ili drugim sustavima glasovnih poruka, kao i fizičkom sastanku održanom na zahtjev prijavitelja nepravilnosti, u razumom roku.

(4) Prijava nepravilnosti sadrži:

- podatke o prijavitelju nepravilnosti,

- podatke o prijavljenoj osobi ili tijelu iz radnog okruženja u Školi i

- informacije o nepravilnostima.

Članak 7.
(1) Povjerljiva osoba vodi evidenciju o svakoj zaprimljenoj prijavi nepravilnosti sukladno s člancima 14.,15. i 16. Zakona.

(2) Prijave se čuvaju u trajnom obliku u skladu s propisima kojima je propisana zaštita, čuvanje i obrada dokumentacije.

(3) Kada se prijava nepravilnosti podnosi telefonskim putem, upotrebom telefonskog uređaja na kojem je moguće napraviti zvučni zapis ili putem drugog sustava glasovnih poruka na kojima je moguće napraviti zvučni zapis, povjerljiva osoba, uz suglasnost prijavitelja ima pravo evidentirati usmenu prijavu na jedan od sljedećih načina:

- zvučnim zapisom razgovora u trajnom i dostupnom obliku ili

- potpunim i točnim prijepisom razgovora.

(4) Kada se nepravilnost prijavljuje putem telefonskog uređaja na kojem nije moguće napraviti zvučni zapis ili putem drugog sustava glasovnih poruka na kojem nije moguće napraviti zvučni zapis, povjerljiva osoba ima pravo evidentirati usmenu prijavu u obliku točnog zapisa razgovora.

(5) Ako prijavitelj zatraži fizički sastanak s povjerljivom osobom u skladu s člankom 11. stavkom 3. ovoga Pravilnika, uz suglasnost prijavitelja, povjerljiva osoba vodit će potpunu i točnu evidenciju sa sastanka u trajnom i dostupnom obliku. Sastanak je moguće evidentirati zvučnim zapisom razgovora u trajnom i dostupnom obliku ili zapisnikom sa sastanka.

(6) Povjerljiva osoba ponudit će prijavitelju nepravilnosti mogućnost provjere i ispravka prijepisa razgovora poziva iz stavka 3. ovoga članka, zapisa razgovora iz stavka 4. ovoga članka i zapisnika sa sastanka iz stavka 5. ovoga članka i ponuditi mu da potvrdi točnost svojim potpisom.

Članak 8.

 (1) Povjerljiva osoba i njezin zamjenik prate primjenu zakona kojim se uređuje zaštita prijavitelja nepravilnosti te promiče poštivanje zakonskih rješenja i zaštitu prijavitelja nepravilnosti, zaprima prijave nepravilnosti i provodi postupak unutarnjeg prijavljivanja nepravilnosti. 

(2) Postupak unutarnjeg prijavljivanja nepravilnosti započinje dostavom prijave povjerljivoj osobi. 

(3) Povjerljiva osoba dužna je:

 a) zaprimiti prijavu nepravilnosti i potvrditi primitak prijave u roku od sedam dana od dana primitka, 
b) bez odgode poduzeti radnje iz svoje nadležnosti potrebne za zaštitu prijavitelja nepravilnosti,

 c) poduzeti radnje radi ispitivanja nepravilnosti i dostaviti prijavitelju povratnu informaciju o prijavi u pravilu u roku od 30 dana, ali ne duljem od 90 dana od dana potvrde o primitku prijave ili ako potvrda nije poslana prijavitelju, nakon proteka sedam dana od dana podnošenja prijave, 

d) bez odgode prijavu o nepravilnosti proslijediti tijelima ovlaštenim na postupanje prema sadržaju prijave, ako nepravilnost nije riješena s Poslodavcem, 

e) bez odgode pisanim putem obavijestiti prijavitelja nepravilnosti o ishodu ispitivanja prijave,

 f) pisanim putem izvijestiti nadležno tijelo za vanjsko prijavljivanje nepravilnosti o zaprimljenim prijavama i ishodu postupanja u roku od 30 dana od dana odlučivanja o prijavi, pritom vodeći računa da dostavljeni podatci ne otkrivaju identitet prijavitelja, osim ako je prijavitelj pristao na otkrivanje svog identiteta,

 g) čuvati identitet prijavitelja nepravilnosti i podatke zaprimljene u prijavi oр neovlaštenog otkrivanja odnosno objave drugim osobama, osim ako to nije suprotno posebnom zakonu

 h) pružiti jasne i lako dostupne informacije o postupcima za podnošenje prijave nadležnom tijelu za vanjsko prijavljivanje i prema potrebi, institucijama, tijelima, uredima ili agencijama Europske unije nadležnim za postupanje po sadržaju prijave nepravilnosti, 

i) voditi evidenciju o svakoj zaprimljenoj prijavi u skladu s obvezom čuvanja identiteta i povjerljivosti podataka iz prijave, 

j) obavljati ostale poslove kako je to regulirano Zakonom o zaštiti prijavitelja nepravilnosti.

(4) Poslodavac ne smije utjecati ili pokušati utjecati na postupanje povjerljive osobe i njezina zamjenika prilikom poduzimanja radnji iz njihove nadležnosti potrebnih za zaštitu prijavitelja nepravilnosti. 

(5) Povjerljiva osoba i njezin zamjenik moraju svoje dužnosti obavljati zakonito i savjesno i ne smiju zlouporabiti svoje ovlasti na štetu prijavitelja nepravilnosti. 

Članak 9.

(1) Obveze Škole kao Poslodavca:

- donijeti opći akt o postupku unutarnjeg prijavljivanja nepravilnosti i postupka imenovanja povjerljive osobe i njezina zamjenika i učiniti ga dostupnim svim osobama u radnom okruženju u Školi zajedno sa svim informacijama bitnima za podnošenje prijave nepravilnosti

- imenovati povjerljivu osobu i njezina zamjenika u skladu s ovim Pravilnikom i člankom 20. stavcima 1. - 3. Zakona

- zaštititi prijavitelja nepravilnosti od osvete i poduzeti nužne mjere radi zaustavljanja osvete i otklanjanja njezinih posljedica

- čuvati podatke zaprimljene u prijavi nepravilnosti od neovlaštenog otkrivanja, osim ako to nije suprotno nacionalnom pravu
- osigurati uvjete za vođenje evidencije o prijavama u skladu s člankom 18. Zakona

- poduzeti potrebne i odgovarajuće mjere radi otklanjanja utvrđenih nepravilnosti.

Članak 10.

(1) Povodom svake zaprimljene prijave nepravilnosti, povjerljiva osoba osniva predmet. 

(2) Spis predmeta po podnesenoj prijavi sadrži: datum primitka prijave, podatke o prijavitelju, opis nepravilnosti i datum uočavanja nepravilnosti, informacije o osobi na koju se nepravilnost odnosi te prikupljenu dokumentaciju.

 (3) Povjerljiva osoba vodi očevidnik predmeta iz kojeg je vidljiv tijek postupka po zaprimljenoj prijavi. 

Članak 11.

(1) Ako prijava nema zakonom propisani sadržaj, prijavitelj nepravilnosti poziva se na dopunu, odnosno ispravak prijave. 
(2) U slučaju da prijavitelj nepravilnosti u roku od 30 dana od dana zaprimanja poziva iz stavka 1. ovog članka ne postupi prema istome, postupak unutarnjeg prijavljivanja nepravilnosti se obustavlja, o čemu povjerljiva osoba pisanim putem obavještava prijavitelja nepravilnosti.

Članak 12.

(1) Uz prethodni pristanak prijavitelja nepravilnosti, povjerljiva osoba podatke iz prijave prosljeđuje Ravnatelju radi sadržajnog ispitivanja postojanja nepravilnosti te utvrđenja mogućnosti otklanjanja nepravilnosti. 

(2) Prijava iz stavka 1. ovog članka dostavlja se uz uputu o obvezi dostave povratne informacije prijavitelju nepravilnosti u zakonskom roku, vodeći računa o zaštiti identiteta prijavitelja nepravilnosti i podataka iz prijave.

 (3) Ako povjerljiva osoba nakon ispitivanja prijave nepravilnosti utvrdi da je prijavitelj nepravilnosti zbog podnesene prijave pretrpio osvetu, dužna je s ovom činjenicom upoznati Poslodavca kako bi se zaustavile ili otklonile štetne posljedice prema prijavitelju nepravilnosti. 

Članak 13.

(1) Ako se zaključak o (ne)postojanju nepravilnosti ne može sa sigurnošću donijeti ili se nepravilnost ne može ispraviti, obavijest o zaprimljenoj prijavi, sa svim ostalim potrebnim podacima, prosljeđuje se tijelima nadležnim za postupanje prema sadržaju prijave, ako je prijavitelj suglasan s takvim postupanjem.

 (2) Ako imenovana povjerljiva osoba ujedno nije i osoba za nepravilnosti, sukladno zakonu kojim se uređuje sustav unutarnjih kontrola u javnom sektoru, a radi se o nepravilnostima koje se odnose na proračunska sredstva i/ili sredstva iz fondova Europske unije, uz prethodni pristanak prijavitelja nepravilnosti, povjerljiva osoba podatke o nepravilnostima prosljeđuje i osobi za nepravilnosti. 

Članak 14.

(1) Obrada osobnih podataka sadržanih u prijavi nepravilnosti, uključujući razmjenu ili prijenos osobnih podataka nadležnim tijelima, obavlja se u skladu s relevantnim propisima Europske unije i nacionalnim pravom kojim se uređuje zaštita osobnih podataka.
 (2) Povjerljiva osoba dužna je prije početka obavljanja poslova zaštite prijavitelja nepravilnosti potpisati Izjavu o povjerljivosti koja se prilaže očevidniku zaposlenika.
 (3) Dokumentacija vezana za postupak po prijavama nepravilnosti pohranjuje se u prostore za pohranu osigurane od neovlaštenog pristupa. 
(4) Povjerljiva osoba, njezin zamjenik i treća osoba imenovana od strane Poslodavca, dužni su i po prestanku obavljanja dužnosti povjerljive osobe, zamjenika ili njihove privremene zamjene pa i nakon prestanka radnog odnosa kod poslodavca, čuvati povjerljivost podataka za koje su doznali tijekom obavljanja poslova povjerljive osobe i njezinog zamjenika, odnosno njihove privremene zamjene. 
(5) Osobni podaci sadržani u dokumentaciji iz postupka prijave nepravilnosti čuvaju se najduže 5 godina od isteka godine u kojoj je okončano postupanje po prijavi nepravilnosti, odnosno do pravomoćnog okončanja sudskog postupka za zaštitu prijavitelja nepravilnosti o kojem je Poslodavac obaviješten od strane prijavitelja nepravilnosti.
POSTUPAK IMENOVANJA POVJERLJVE OSOBE I NJEZINA  ZAMJENIKA

Članak 15.

(1) Postupak imenovanja povjerljive osobe i njezina zamjenika pokreće se dostavom poziva: 
a) radničkom vijeću ili sindikalnom povjereniku koji je preuzeo prava i obveze radničkog vijeća u Školi ako u Školi nije utemeljeno radničko vijeće i koji u roku osam dana od dana dostave poziva predlaže povjerljivu osobu i njezinog zamjenika.
b) Poziv iz stavka 1. ovog članka dostavlja se radničkom vijeću ili sindikalnom povjereniku koji je preuzeo prava i obveze radničkog vijeća putem adrese službene elektroničke pošte.

 (2) Radničko vijeće ili Sindikalni povjerenik koji je preuzeo prava i obveze radničkog vijeća će uz prijedlog imenovanja povjerljive osobe i njezina zamjenika dostaviti njihovu prethodnu pisanu suglasnost za imenovanje.

 (3) Poslodavac će na temelju prijedloga radničkog vijeća ili sindikalnog povjerenika koji je preuzeo prava i obveze radničkog vijeća donijeti odluku o imenovanju povjerljive osobe i njezina zamjenika u roku od tri dana od zaprimanja prijedloga i suglasnosti predloženih osoba za imenovanje.

 (4) Odluka o imenovanju povjerljive osobe i njenog zamjenika obavezno sadrži sljedeće podatke: ime i prezime povjerljive osobe i njenog zamjenika, broj telefona i adresu elektroničke pošte, a objavljuje se na oglasnoj ploči i na službenoj mrežnoj stranici Škole. 

Članak 16.

(1) Ako radničko vijeće ili sindikalni povjerenik koji je preuzeo prava i obveze radničkog vijeća u roku od osam dana od dostave poziva ne dostavi prijedlog povjerljive osobe i njezina zamjenika, Poslodavac će  samostalno imenovati povjerljivu osobu i njezina zamjenika  u roku od petnaest dana uz njihovu prethodnu pisanu suglasnost za imenovanje.

RAZRJEŠENJE POVJERLJIVE OSOBE I NJEZINA ZAMJENIKA
Članak 17.

 (1) Ako radničko vijeće ili sindikalni povjerenik koji je preuzeo prava i obveze radničkog vijeća ili 20% radnika traži opoziv povjerljive osobe, prijedlog za razrješenje upućuju Poslodavcu koji bez odgađanja donosi odluku o opozivu.

 (2) Prijedlog za razrješenje podnosi se neposrednom predajom u tajništvu Škole ili u elektronskom obliku putem službene adrese elektroničke pošte Škole.

 (3) Ukoliko prijedlog za razrješenje podnosi 20% radnika zaposlenih kod Poslodavca, prijedlogu se obvezno prilažu popis i potpisi radnika koji ga podnose ili njihove suglasnosti dostavljene elektroničkim putem, s naznakom predlaže li se razrješenje povjerljive osobe, njezina zamjenika ili oboje.

 (4) Odredbe o opozivu povjerljive osobe iz stavka 1. ovog članka na jednak se način primjenjuju i na opoziv njezina zamjenika. 

(5) Prestanak dužnosti povjerljive osobe i/ili njezina zamjenika može biti rezultat pisanog povlačenja pristanka povjerljive osobe odnosno zamjenika povjerljive osobe, o čemu Poslodavac donosi odluku u roku od osam dana od dana dostave pisane izjave o povlačenju suglasnosti, a dužnost povjerljive osobe i/ili njezina zamjenika prestaje danom donošenja te odluke. 

(6) Postupak za imenovanje druge povjerljive osobe i/ili njezina zamjenika pokreće se u roku od 30 dana od donošenja odluke o opozivu iz stavka 1. i 2., odnosno od prestanka dužnosti povjerljiv osobe i/ili njezina zamjenika iz stavka 3. ovog članka. 

(7) Do donošenja odluke o imenovanju druge povjerljive osobe, poslove povjerljive osobe obavlja njezin zamjenik, osim ako okolnosti upućuju na potrebu za privremenim imenovanjem treće osobe za povjerljivu osobu ili je zamjeniku dužnost prestala iz razloga navedenih u stavcima 3. i 5. ovog članka.

 (8) Poslodavac može privremeno imenovati treću osobu za povjerljivu osobu bez provedbe postupka propisanog ovim Pravilnikom.
OBJAVA I DOSTAVA PRAVILNIKA
Članak 18.

(1) Ovaj Pravilnik mora biti dostupan svim osobama u radnom okruženju u Školi.
(2) Dostupnost Pravilnika prema stavku 1. ovoga članka osigurava se objavom Pravilnika na oglasnoj ploči te mrežnoj stranici Škole.

PRIJELAZNE I ZAVRŠNE ODREDBE

Članak 19.

(1) Stupanjem na snagu ovoga Pravilnika prestaje važiti Pravilnik o postupku unutarnjeg prijavljivanja nepravilnosti (KLASA: 003-05/19-01/01, URBROJ: 2137-48-19-01 od dana 24. prosinca 2019. godine).

Članak 20.

(1) Na sva ostala pitanja koja se odnose na prijavljivanje nepravilnosti koja nisu propisana ovim Pravilnikom primjenjuju se odredbe Zakona.

Članak 21.

(1) Ovaj Pravilnik stupa na snagu dan nakon dana objave na oglasnoj ploči Škole.
Predsjednica Školskog odbora:

  Kristina Bukvić, mag. educ. 
KLASA: 007-01/26-01/3
URBROJ: 2137-48-01-26-01

Koprivnica, 25. rujna 2026.
Ovaj Pravilnik objavljen je na oglasnoj ploči i mrežnoj stranici Škole dana 28. rujna 2026. godine.










Ravnatelj:








         mr. sc. Vjekoslav Robotić

OBRAZAC –Prijava nepravilnosti 

(sadržaj prijave nepravilnosti iz članka 17. Zakona)
  

Podaci o podnositelju prijave nepravilnosti: 

______________________________________________________________________________________________________________________________________________________ 

  

Podaci o osobi/osobama ili tijelu iz radnog okruženja na koje se prijava nepravilnosti odnosi: 

______________________________________________________________________________________________________________________________________________________ 

  

Informacije o nepravilnosti koja se prijavljuje: 

___________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________ 

____________________________________________________________________________________________________________________________________________________________________________________________________________________________________________________________________________________________________________ 

